Staatshospitale bestee R685 miljoen aan dieselArgieffoto (Foto: Bret Kavanaugh/Unsplash) Die land se staatshospitale het in die tydperk van 1 April 2022 tot 28 Februarie 2023 ŉ bedrag van R685 miljoen aan diesel vir kragopwekkers bestee. Volgens Philip van Staden, VF Plus-LP en woordvoerder oor gesondheid, het dr. Joe Phaahla, minister van gesondheid, dit bekend gemaak in antwoord op ŉ parlementêre vraag. Luidens die minister se antwoord het KwaZulu-Natal se staatshospitale die meeste aan diesel bestee, naamlik meer as R178 miljoen, gevolg deur Gauteng met R131 miljoen en die Wes-Kaap met meer as R102 miljoen. Die Oos-Kaap het meer as R81 miljoen bestee, die Vrystaat meer as R21 miljoen, Limpopo meer as R57 miljoen, Mpumalanga meer as R44 miljoen, Noord-Kaap meer as R28 miljoen en Noordwes meer as R40 miljoen. “Die land se openbare gesondheidsdienste sit reeds met ŉ agterstand van 175 000 mediese prosedures en mediese regseise ten bedrae van R125 miljard. Dan moet hierdie astronomiese bedrae bykomend tot kragopwekking bestee word.” Van Staden meen hierdie faktore alleen dui daarop dat dit nie nou die regte tyd is om die Nasionale Gesondheidsversekering (NGV) aan die Nasionale Vergadering voor te lê vir goedkeuring nie. “Die wetsontwerp moet agterweë gehou word totdat die gesondheidsektor gestabiliseer het en doeltreffend kan funksioneer. “Met slegs 76 staatshospitale en klinieke uit altesaam 213 wat in hierdie stadium vrygestel is van beurtkrag (antwoord van minister op 9 Februarie 2023) kan die bestaande kragkrisis by gesondheidsinstellings net vererger met die winter wat aan die deur klop.” Indien Suid-Afrika se infrastruktuur nie heeltemal in duie gestort het nie, maar behoorlik bestuur en in stand gehou is die afgelope 29 jaar, en indien korrupsie, wanbestuur en wanadministrasie nie aan die orde van die dag was nie, sou hierdie groot kopsorge nooit opgeduik het nie. “Met die huidige Eskom-krisis wat tans die land op sy knieë het, is dit nie nou die tyd om ANC-beleid soos die NGV deur die parlement te probeer dwing nie. “Daar moet eerder nou planne beraam word oor hoe om die huidige kragkrisis in die openbare gesondheidsektor hok te slaan.”